钦定古今图书集成/明伦汇编/氏族典/第218卷 > 《题罗提刑宗谱序》明·石简
## 钦定古今图书集成/明伦汇编/氏族典/第218卷 > 《题罗提刑宗谱序》明·石简

尝核古之诒谋者，必先耕读；而耕读之要，则克勤、克
俭先之。即有耕而居、积读而仕宦者，靡不自勤俭中
来。故家修者，必曰勤俭，而守官者，必曰清慎勤诚。以
学优仕优，皆必知所先，而后禔躬范世、启后承先，无
施不宜。若吾乡先哲罗公，繄其人已。公讳适，字正之，
台宁海人。世居溪南，派出巾峰。公幼学于后洋朱绛，
受《论语》《毛诗》，时无传注，未究厥旨。宋庆历中，有传注
《五经》，贫不能具，灯燃薪读之。两中浙江乡试，治平三
年丙午，中彭汝砺榜进士。台人举进士自公始。初选
桐城，迁泗水、济阴、江都令，为政宽仁明恕耿介，不受
私谒。其地民不业耕种，公教树稼穑，爱民如子，民戴
公如父母矣。历知五县，转两浙及京西北路提点刑
狱事，哲宗手敕，玉笏犹存。公自著作郎七迁至朝散
大夫，赐紫绯鱼袋。后以老乞骸骨归，有《易说》《赤城集》
一百卷。卒于建中靖国元年，葬于海游马山之原，遂
建宝敕堂南门外。今崇祀台郡暨宁海乡贤，允称两境仪型已。有孙讳甫、三启民嵩坡者，一为本庠教授，
一为太和县令，一为元国学录。有孙讳居信、存义、廷
碧、恒谦者，一为本庠训导，一为会稽教授，一自庠生
纳粟，一以贡元任徐州判，簪缨弗替，为宁仕族。有孙
讳宗溪者，县令念公嫡派，赐额旌之，且授以冠带，承
乡贤恩祚。夫提刑公燃薪照读，志最坚。已课民业耕，
泽最渥；已敕笏佩鱼，宠最隆。已而代历五百馀年，绳
绳继美，长为乡党善良，匪特奕叶子姓，克承祖武，盖
缘贻厥孙谋者深也。源深流长，宁有既乎？是在尔后
人勗之。

《唐书吉温传》：李林甫阴构大狱，除不附己者，先引温
居门下，与钱塘罗希奭为奔走，椎锻诏狱。温与希奭
相勗以虐，号“罗钳吉网。”公卿见者，莫敢耦语。

《瑞安县志》：“大罗山峰峦奇秀，不胜指屈，中有民居，唐
刘冲隐居于此，自号罗隐秀才人即名其地为秀才
垟。相传冲系唐宗室，避乱更姓刘，以居罗山，故又称
罗。”

《明外史罗大纮传》：“大纮初受学于徐用检，既归，与邹
元标讲学，志行高卓，乡人以配里先达罗伦、罗洪先，
号为‘三罗’。”

《艾南英传》：万历末，场屋文腐烂，南英深疾之，与同郡
章世纯、罗万藻、陈际泰以兴起斯文为任。乃刻四人
所作，行之世。世人翕然归之，称为“章、罗、陈艾。”

《江夏县志》：“罗英字汝延，授户部主事，转员外郎中，升
安庆知府，官至参政。英守安庆时，较量斗斛秤尺以
铜为范，安庆至今守之，称为罗斗罗尺。